NORAKSTS

|  |  |
| --- | --- |
| 12.09.2019. | Nr.11/1 |

######  PAR ADMINISTRATĪVI TERITORIĀLO REFORMU

(ziņo I.Meija)

Saeima 2019.gada 21.martā pieņēma paziņojumu “Par administratīvi teritoriālās reformas turpināšanu”, tādējādi informējot Latvijas sabiedrību, ka Saeima ir “nolēmusi turpināt 1998.gadā iesākto teritoriālo reformu”. No šā Saeimas paziņojuma arī izriet uzdevums Ministru kabinetam pēc konceptuālā ziņojuma par administratīvi teritoriālā iedalījuma sagatavošanas un saskaņā ar Eiropas vietējo pašvaldību hartas 5. pantu, par to konsultēties ar pašvaldībām.

Ministru kabinets 2019.gada 14.maija sēdē pieņēma zināšanai informatīvo ziņojumu “Par sabiedriskai apspriešanai izvirzāmo administratīvi teritoriālā iedalījuma modeli” (Ministru kabineta sēdes protokols Nr. 24., 23. §) un uzdeva Vides aizsardzības un reģionālās attīstības ministrijai organizēt un nodrošināt konsultācijas ar pašvaldībām un sabiedrību par šajā informatīvajā ziņojumā noteikto administratīvi teritoriālā iedalījuma modeli.

2019.gada 12.jūnijā Jelgavā notika formāla Vides aizsardzības un reģionālās attīstības ministra J. Pūces tikšanās ar Jelgavas pilsētas, Jelgavas novada un Ozolnieku novada domes deputātiem. Tikšanās laikā viedokļa paušana tika reglamentēta konkrētās minūtēs, nenotika viedokļu fiksēšana un atbildes uz jautājumiem par iedzīvotāju kopienas tiesību ierobežojumiem, ko paredz jaunizveidojamā Jelgavas novada risinājums, netika sniegtas.

Reformas priekšlikumu ietvaros nav ievērotas Eiropas Padomes Ministru Komitejas rekomendācijas dalībvalstīm par vietējo un reģionālo iestāžu robežu un/vai struktūras reformu procesiem, kā arī samērīguma princips, kas nosaka, ka, lai pieņemtu vairākuma gribai atbilstošu lēmumu, saprātīgi jāizsver un samērīgi jāievēro visu iesaistīto pušu intereses. Tāpat nav vērtēta subsidiaritātes principa prasību ievērošana, jo netiek analizētas nedz Jelgavas pilsētas pašvaldības iedzīvotāju pakalpojumu pieejamības esošā kārtība, nedz sagaidāmās izmaiņas, ko radīs Jelgavas pilsētas un Jelgavas un Ozolnieku novadu administratīvo teritoriju apvienošana.

Tāpat ar šādu Ministru kabineta rīcību tiek pārkāpts sociāli atbildīgas valsts princips, jo ziņojumos netiek vērtētas Jelgavas iedzīvotāju dzīves līmeņa izmaiņas, kā arī izpaliek jebkāds iedzīvotāju sabiedriskā labuma apsvērumu izvērtējums. Iepriekš minēto principu neievērošana nerada tiesisko noteiktību un paļāvību.

Ar Ministru kabineta 2019.gada 14.maija informatīvā ziņojuma “Par sabiedriskai apspriešanai izvirzāmo administratīvi teritoriālā iedalījuma modeli”un Ministru kabineta konceptuālā ziņojuma “Par administratīvi teritoriālo iedalījumu” projektā ietverto priekšlikumu, kas paredz likvidēt Jelgavas pilsētas pašvaldību, Jelgavas pilsētas iedzīvotājiem tiek laupīta kopš 13. gadsimta veidojusies un ilgstoši pastāvējusī Jelgavas pilsētas iedzīvotāju pašpārvaldes tiesība un sagrauta unikālā jelgavnieka identitāte.

Jelgava dibināta 1265.gadā, pilsētas tiesības piešķirtas 1573.gadā. Jelgava 1616.gadā kļuva par Kurzemes un Zemgales hercogistes galvaspilsētu, politisko, saimniecisko, kultūras un izglītības centru un 1919.gada janvārī piecas dienas bija Latvijas galvaspilsēta. Līdz ar to Jelgava ieguva tiesības savā pilsētas ģerbonī iekļaut Latvijas Republikas mazo valsts ģerboni. 1940.gadā Jelgavai tika piešķirts republikas pakļautības pilsētas statuss. 2016./2017.gadu laikā laikraksta “Financial Times” investīciju izpētes departaments  veica pētījumu par Eiropas mazajām nākotnes pilsētām (līdz 100 000 iedzīvotāju) un piešķīra Jelgavas pilsētai 6. vietu kategorijā “Sasniedzamība” un 9. vietu kategorijā “Ārvalstu investoriem pievilcīga pilsēta”.

Formāla pieeja administratīvi teritoriālās reformas realizācijā rada pamatotus draudus iedzīvotāju dzīves kvalitātes pazemināšanai, jo nav saprotama administratīvi teritoriālās reformas plānotā pakalpojumu pieejamība, infrastruktūras attīstība, darbavietu daudzums, izglītības iespējas un citi faktori. Administratīvi teritoriālās reformas mērķi ir noteikti vispārīgi un nav balstīti ilgtspējīgā attīstībā, nedetalizējot sasniedzamos rezultātus.

Ministru kabineta konceptuālā ziņojuma “Par administratīvi teritoriālo iedalījumu” un Ministru kabineta 2019.gada 14.maija informatīvā ziņojuma projektā “Par sabiedriskai apspriešanai izvirzāmo administratīvi teritoriālā iedalījuma modeli” iekļautais priekšlikums par jaunas administratīvas teritorijas ar jaunu administratīvo centru – “12. Jelgavas novads (Jelgava)” izveidi nav pamatots ar rūpīgi izstrādātu visaptverošu analīzi par Jelgavas pilsētas pašvaldības administratīvajiem un tās administratīvo teritoriju raksturojošiem sociālekonomiskajiem kritērijiem, kā arī pēc savas būtības paredz vienīgi pilsētas administratīvo robežu grozīšanu, kas neatbilst administratīvi teritoriālās reformas būtībai; neietver sociāli ekonomisku pamatojumu, kas nodrošinātu sociālekonomiskās attīstības līmeņa paaugstināšanos, īpaši attiecībā uz Jelgavas pilsētas pašvaldības iedzīvotāju ekonomisko apstākļu izmaiņu izvērtējumu, garantējot iedzīvotāju dzīves apstākļu nepasliktināšanos; nesatur iespējamo izmaiņu ietekmes analīzi saistībā ar jaunizveidojamā Jelgavas novada teritorijas lielumu gan no ekonomiskās produktivitātes, gan no vietējās demokrātijas kvalitātes viedokļa; nesatur skaidru Jelgavas pilsētas pašvaldības reorganizācijas plāna piedāvājumu un reorganizācijas izmaksu analīzi un to finansēšanas avotus.

Reformas priekšlikumi neietver risinājumu kā tiks nodrošināta jaunās pašvaldības dalība Eiropas Savienības fondu pilsētvides programmā. Jelgavas pilsēta nevarēs realizēt savas ilgtermiņa attīstības stratēģiju, kas nav iespējams bez ES fondu piesaistes, tiks zaudēts attīstības centra statuss, kas ir reāls apdraudējums ne tikai Jelgavas pilsētai, bet visam reģionam.

 Pilsētvides attīstības projektu īstenošanas priekšnosacījums ir izstrādāti teritorijas attīstības plānošanas dokumenti. Jelgavas pilsētas attīstības programma ir spēkā līdz 2020.gadam. Realizējot administratīvi teritoriālo reformu, Vides aizsardzības un reģionālās attīstības ministrija aptur ilgtermiņa plānošanu.

Ņemot vērā to, ka šobrīd Vides aizsardzības un reģionālās attīstības ministrijas piedāvātā administratīvi teritoriālās reformas virzīšanas procesā netiek ievērotas Jelgavas pilsētas pašvaldības un tās iedzīvotāju intereses, un, pamatojoties uz Latvijas Republikas Satversmes 1. un 101. pantu, Eiropas Vietējo pašvaldību hartas 5. pantu, Valsts pārvaldes iekārtas likuma 10. pantu, likuma “Par pašvaldībām” 21. panta pirmās daļas 4. punktu,

**Atklāti balsojot: PAR – 11** (A.Rāviņš, R.Vectirāne, V.Ļevčenoks, M.Buškevics, D.Olte, I.Bandeniece, A.Garančs, J.Strods, I.Jakovels, A.Eihvalds, G.Kurlovičs), **PRET - 1** (L.Zīverts), **ATTURAS** – nav,

**JELGAVAS PILSĒTAS DOME NOLEMJ:**

 1.Atzīt Vides aizsardzības un reģionālās attīstības ministrijas konsultācijas ar Jelgavas pilsētas pašvaldības domi un šo konsultāciju laikā piedāvāto Ministru kabineta 2019. gada 14.maija informatīvajā ziņojumā “Par sabiedriskai apspriešanai izvirzāmo administratīvi teritoriālā iedalījuma modeli”, kas ietver priekšlikumu par jaunas administratīvas teritorijas ar jaunu administratīvo centru – “12. Jelgavas novads (Jelgavas pilsēta)” izveidošanu, par juridiski nekorektu un netaisnīgu.

2.Atzīt Ministru kabineta konceptuālā ziņojuma “Par administratīvi teritoriālo iedalījumu” projektā paredzēto priekšlikumu par jaunas administratīvas teritorijas ar jaunu administratīvo centru – “12. Jelgavas novads (Jelgava)” izveidošanu par juridiski nekorektu un Jelgavas pilsētas pašvaldības iedzīvotāju interesēm un labas un pienācīgas pārvaldības principiem neatbilstošu.

3. Konstatēt, ka Ministru kabineta konceptuālā ziņojuma “Par administratīvi teritoriālo iedalījumu” projektā ietvertais priekšlikums, kas paredz jaunas administratīvas teritorijas ar jaunu administratīvo centru – “12. Jelgavas novads (Jelgava)” izveidi rada tiesiskas sekas, kas pārkāpj Latvijas kā neatkarīgas un demokrātiskas valsts pamatā esošo pašvaldības principu, kā arī taisnīguma, samērīguma un tiesiskās paļāvības principus, un ir pretrunā ar Latvijas Republikas Satversmes 1. un 101. pantu, Eiropas Vietējo pašvaldības hartas 5. pantu, kā arī Eiropas Padomes Ministru Komitejas rekomendācijas dalībvalstīm par vietējo un reģionālo iestāžu robežu un/vai struktūras reformu procesiem ietverto labas pārvaldības principu.

4. Par pieņemto lēmumu informēt Valsts prezidentu, Ministru kabinetu, Vides aizsardzības un reģionālās attīstības ministriju, Latvijas Pašvaldību savienību, Latvijas Lielo pilsētu asociāciju, Jelgavas novada pašvaldības domi un Ozolnieku novada pašvaldības domi.

Domes priekšsēdētājs (paraksts) A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2019.gada 12.septembrī